Bykomende veiligheid by Numbi-hek aangebringNumbi-hek (Foto: TripAdviser.com) Toeriste hoef nie meer skrikkerig te wees om die Numbi-hek te gebruik om die Krugerwildtuin te besoek nie, nadat die veiligheid by dié berugte hek opgeskerp is. Die Kruger-Laeveld-sakekamer in samewerking met die wildtuin het bykomende veiligheidsmaatreëls aangebring om die hek vir toeriste te beveilig. Dit volg nadat vier gewapende aanvalle sedert November by die hek aangemeld is. Volgens Linda Grimbeek, hoof van die Kruger-Laeveld-sakekamer, het hulle deur middel van finansiering van Toerismebemarking Suid-Afrika (Tomsa) aan die begin van die maand permanente patrollies by die hek aangebring. Twee voertuie met gewapende veiligheidswagte patrolleer nou permanent die omgewing. “Verkeer- en polisiebeamptes gaan ook oor vakansies en langnaweke die omgewing patrolleer,” sê Grimbeek. ’n Veiligheidskamera sal ook by die Numbi-hek aangebring word om die omgewing te monitor. “Van die Stad Mbombela se kant het hulle ook ’n kamera by die sirkel naby die hek aangebring om bykomende sekuriteit te bied. “Die munisipaliteit beoog ook om die spoedhobbels op die pad platter te maak sodat voertuie nie oor sulke steil hobbels hoef te sukkel nie.” Die rommel langs die pad – wat ’n seeroog vir die publiek geword het – gaan ook opgeruim word. Grimbeek is positief oor die bykomende veiligheidsmaatreëls en hoop toeriste sal voortaan die Numbi-hek meer gereeld gebruik. “Met die projek wil ons stelselmatig die slegte indruk wat oor die pad gevorm is, regstel. Ons hoop ons kan dit met die bykomende veiligheidsmaatreëls doen en dat toeriste in die toekoms meer geneë sal voel om die pad te gebruik. Dit is tog die lekkerste pad om na die wildtuin toe te ry.” Grimbeek sê die aanvalle het ook ’n invloed op die ondernemings wat langs die pad geleë is. “Hierdie ondernemings teiken juis toeriste en ly daaronder as toeriste nie van die pad gebruik maak nie.” Sy glo daar is nog baie potensiaal langs die pad wat ontgin kan word noudat die veiligheid opgeskerp is.